เข้มงวดนำเข้าผลิตภัณฑ์มันสำปะหลังจากประเทศเพื่อนบ้าน ล่าสุด พักขึ้นทะเบียนผู้นำเข้าที่ไม่ผ่านเกณฑ์ 6 ราย
นายพิทักษ์ อุดมวิชัยวัฒน์ อธิบดีกรมการค้าต่างประเทศ เปิดเผยว่า ผลิตภัณฑ์มันสำปะหลังปีการผลิต 2564/65 เริ่มทยอยออกสู่ตลาดมากขึ้น จึงได้กำชับเจ้าหน้าที่เข้มงวดการตรวจสอบมาตรฐานการนำเข้าผลิตภัณฑ์มันสำปะหลังจากประเทศเพื่อนบ้าน เพื่อให้ได้วัตถุดิบที่มีคุณภาพไว้ใช้ในประเทศ โดยความชื้นต้องไม่เกินร้อยละ 14 และปริมาณดินทรายที่ติดกับหัวมันสำปะหลังไม่เกินร้อยละ 3 โดยได้จัดชุดเคลื่อนที่เร็ว ตรวจสอบการนำเข้าฯ ณ ด่านศุลกากรอย่างต่อเนื่อง ซึ่งหากพบผู้กระทำผิด จะดำเนินการพักการขึ้นทะเบียนเป็นผู้นำเข้าผลิตภัณฑ์มันสำปะหลังทันที และผู้นำเข้าต้องไปปรับปรุงคุณภาพสินค้าให้ได้มาตรฐานที่กำหนด จึงจะสามารถนำเข้าต่อไปได้ ล่าสุด ในเดือนธันวาคม 2564 ได้พักการขึ้นทะเบียนผู้ประกอบการนำเข้าผลิตภัณฑ์มันสำปะหลังที่คุณภาพไม่เป็นไปตามมาตรฐานที่กำหนด จำนวน 6 ราย ซึ่งมาตรการดังกล่าว จะช่วยให้ได้ผลิตภัณฑ์มันสำปะหลังที่มีคุณภาพป้อนเข้าสู่อุตสาหกรรมมันสำปะหลังของไทย อีกทั้งไม่กระทบต่อราคาผลิตภัณฑ์มันสำปะหลังในประเทศ ทำให้มีเสถียรภาพดีขึ้น โดยราคาหัวมันสดปัจจุบัน เฉลี่ย 2.55 บาท/กิโลกรัม เพิ่มขึ้นร้อยละ 21.43 จากช่วงเดียวกันของปีก่อน อย่างไรก็ตาม หากพบเบาะแสผู้กระทำผิดเกี่ยวกับการลักลอบนำเข้าผลิตภัณฑ์มันสำปะหลังจากประเทศเพื่อนบ้าน สามารถแจ้งสายด่วนกรมการค้าต่างประเทศ โทร. 1385